Predkladacia správa

"Územný plán veľkého územného celku Bratislavský kraj - zmeny a doplnky  2002" vláda Slovenskej republiky uložila obstarať uznesením vlády Slovenskej republiky č. 1039/2000 v spojení s uzneseniami vlády Slovenskej republiky č. 449/2002 a 1107/2002. Uvedenú dokumentáciu schválila vláda Slovenskej republiky svojím uznesením zo dňa 11.12. 2002 a jej záväzná časť bude vyhlásená týmto nariadením vlády Slovenskej republiky.
 
Cieľ legislatívnych prác: Predložený návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 64/1998 Z.z., ktorým sa vyhlasuje záväzná časť územného plánu veľkého územného celku Bratislavský kraj v znení nariadenia vlády Slovenskej republiky č. 336/2001 Z.z.  doplní doteraz platné záväzné regulatívy územného rozvoja VÚC Bratislavský kraj v oblasti usporiadania územia, osídlenia a sídelných štruktúr o záväzné regulatívy, ktoré podporujú rozvoj priemyselných parkov a o regulatívy vyplývajúce zo schválenej Koncepcie územného rozvoja Slovenska 2001.

Sociálne, ekonomické a ekologické dopady dokumentácie: Predložený návrh nariadenia vlády Slovenskej republiky nebude mať priamy vplyv na štátny rozpočet, rozpočet obcí, rozpočet vyšších územných celkov, ani negatívny vplyv na zamestnanosť v regióne, čo potvrdzuje aj stanovisko Ministerstva financií Slovenskej republiky z medzirezortného pripomienkového konania.

Medzirezortné pripomienkové konanie:	Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 64/1998 Z.z., ktorým sa vyhlasuje záväzná časť územného plánu veľkého územného celku Bratislavský kraj v znení nariadenia vlády Slovenskej republiky č. 336/2001 Z.z. bol predložený na medzirezortné pripomienkové konanie, pričom zásadné pripomienky  k návrhu uplatnili: Úrad vlády Slovenskej republiky - Sekcia kontroly a Ministerstvo pôdohospodárstva Slovenskej republiky. Zásadná pripomienka Úradu vlády  Slovenskej republiky - Sekcia kontroly požadujúca doplnenie materiálu o jeho povinné časti bola plne akceptovaná. Zásadná pripomienka Ministerstva pôdohospodárstva nemá legislatívny charakter, a preto nemohla byť akceptovaná, jej akceptovanie by spôsobilo obsahovú zmenu materiálu, ktorý vláda Slovenskej republiky schválila svojím uznesením č. 1326 dňa 11.12. 2002. Takmer všetky neakceptované pripomienky neboli akceptované z uvedeného dôvodu. 
K predkladanému legislatívnemu materiálu bolo celkovo vznesených 40 pripomienok, z ktorých 29 bolo akceptovaných. Ich prehľad sa nachádza vo Vyhodnotení medzirezortného pripomienkového konania.

Predložený návrh nariadenia vlády Slovenskej republiky bol prerokovaný a schválený dňa 17.12. 2002 v Legislatívnej rade vlády Slovenskej republiky.